**P R O G R A M**

utroška sredstava Ministarstva za privredu Bosansko-podrinjskog kantona Goražde

„PROGRAM UNAPREĐENJA USLUGA JAVNIH KOMUNALNIH PREDUZEĆA“ u Bosansko-podrinjskom kantonu Goražde za 2023.godinu

 Sa ekonomskog koda 614 400 – Subvencije javnim preduzećima

Goražde, maj 2023.godine

Na osnovu člana 46. Zakona o izvršenju Budžeta Bosansko-podrinjskog kantona Goražde za 2023.godinu (''Službene novine Bosansko-podrinjskog kantona Goražde“, broj: 1/23), u skladu sa Zakonom o sistemu državne pomoći u Bosni i Hercegovini (“Službeni glasnik BiH” broj: 10/12),Startegijom razvoja Bosansko-podrinjskog kantona Goražde Ministarstvo za privredu Bosansko-podrinjskog kantona Goražde utvrđuje:

**P R O G R A M U T R O Š K A**

sredstava Budžeta Bosansko-podrinjskog kantona Goražde za 2023. godinu

sa ekonomskog koda 614 00 - Subvencije javnim preduzećima

TAČKA 1.

**NAZIV PROGRAMA**

Naziv Programa utroška sredstava Budžeta Bosansko-podrinjskog kantona Goražde za 2023. godinu sa ekonomskog koda 614 400 – Subvencije javnim preduzećima glasi: **Program unapređenja usluga javnih komunalnih preduzeća u Bosansko-podrinjskom kantonu Goražde za 2023. godinu**

PODACI O PROGRAMU

Period realizacije programa: 01.01.2023 - 31.12.2023.

Budžetska pozicija: Subvencije javnim preduzećima

Ekonomski kod: 614 400 HAP 001

Ukupna vrijednost Programa: 80.000 KM

Odgovorna osoba: Zijad Briga

Pozicija odgovorne osobe: Ministar

Kontakt osoba za Program: Hadžiomerović Melida

Kontakt telefon: +387-38-228-640

Kontakt e-mail: melida.hadziomerovic@bpkg.gov.ba

Internet: [www.mp.bpkg.gov.ba](http://www.mp.bpkg.gov.ba)

**1.SAGLASNOST NA PROGRAM**

Saglasnost na Program, u skladu sa članom 46. Zakona o izvršenju budžeta Bosansko-podrinjskog kantona Goražde za 2023.godinu („Službene novine Bosansko-podrinjskog kantona Goražde“, broj:1/23), dala je Vlada Bosansko podrinjskog kantona Goražde, Odlukom broj: 03-14-\_\_\_\_\_\_\_\_\_\_\_\_ od \_\_\_\_\_\_\_\_\_\_\_ 2023.godine.

**2.SVRHA I OPIS PROGRAMA**

**2.1. Svrha Programa**

* + 1. Svrha programa je smanjivanje rizika od prekida vodosnabdjevanja stanovništva i privrede pitkom vodom zbog dotrajalih postrojenja i opreme kao i smanjenje rizika od prekida odvoza smeća i drugih komunalnih usluga koje komunalna preduzeća ne mogu sanirati vlastitim sredstvima i sredstvima jedinica lokalne samouprave. Svrha Programa je takođe, da u skladu sa Zakonom o izvršenju budžeta, osigura planski i transparentan utrošak sredstava, odobren na ekonomskom kodu 614 400 (HAP 001) – Subvencije javnim preduzećima.

**2.2. Opis Programa**

Svrha donošenja programa jeste da pruži podrška javnim komunalnim preduzećima na području Bosansko-podrinjskog kantona Goražde, koja imaju više od 50 radnika i koja nisu u stanju da vlastitim sredstvima zaustave gubitke vode, koji bi bez intervencije Vlade kantona gotovo sigurno rezultirali zastojem njihovog poslovanja i prestankom pružanja usluga od javnog interesa.

**3.OPĆI I POSEBNI CILJEVI PROGRAMA**

**3.1. Opći/osnovni cilj Programa**

* + 1. Opći cilj programa je pružanje podrške javnim komunalnim preduzećima u osiguranju tehničkih i tehnoloških standarda u proizvodnji, snabdijevanju korisnika pitkom vodom i podrške komunalnim preduzećima za pružanje što kvalitetnijih komunalnih usluga građanima Bosansko-podrinjskog kantona Goražde.

**3.2. Posebni/specifični ciljevi Programa**

* + 1. Posebni ciljevi

Posebni ciljevi programa su:

1. podrška u nabavci prioritetne opreme za potrebe pružanja komunalnih usluga,kao i potrebnih sredstava za rad;
2. podrška u nabavci opreme za sigurnost i zaštitu radnika u komunalnom preduzeću u vidu zaštitnih uniformi.

**1.Podrška u nabavci prioritetne opreme za potrebe pružanja komunalnih usluga**

Prvi poseban cilj je osiguranje podrške komunalnim preduzećima u nabavci prioritetne opreme koja je neophodna za pružanje komunalnih usluga (odvoz komunalnog otpada, sanacija kanalizacione mreže i drugo) bez koje komunalna preduzeća ne mogu osigurati pružanje komunalnih usluga, kao i nabavke pumpe ili neke druge mašine ili sanaciju istih koje se nalaze u lošem stanju i bez kojih se nebi moglo vršiti snabdijevanje vodom kao i zanavljanjem i nabavkom druge prateće opeme kod proizvodnje pitke vode kao što su pripadajući cjevovodi sa ventilima, mjerni instrumenti i druga mašinska i elektro neophodna oprema.

2.**Podrška u nabavci opreme za sigurnost i zaštitu radnika u komunalnom preduzeću**

Drugi poseban cilj programa je pružanje podrške komunalnim preduzećima u nabavci profesionalne opreme uposlenicima kojom će zamijeniti dotrajalu opremu a sve u cilju što kvaliteitnijeg obavljanja svakodnevih zadataka. U okviru drugog posebnog cilja nastoje se poboljšati uslovi za rad uposlenih u komunalnim preduzećima.

**4. POČETAK I VRIJEME IMPLEMENTACIJE PROGRAMA**

Implementacija Programa za 2023. godinu počinje dobivanjem saglasnosti od strane Vlade Bosansko-podrinjskog kantona Goražde i trajaće do 31.12.2023. godine.

**5.PLANIRANA SREDSTVA ZA PROVOĐENJE PROGRAMA**

5.1.Visina sredstava za provođenje programa

Planirana sredstva za provođenje Programa utroška, definisana su Budžetom Bosansko-podrinjskog kantona u ukupnom iznosu od **80.000 KM**. Sredstva za ove namjene nalaze se na ekonomskom kodu 614 400 (HAP 001) – Subvencije javnim preduzećima.

5.2.Maksimalni budžet po komponentama

Programom se utvrđuje visina, odnosno maksimalni i minimalni iznos sredstava za svaki posebni cilj programa. Maksimalna ili minimalna visina sredstava za pojedinačni specifični cilj predstavlja jednu finansijsku komponentu programa.

Za svaki poseban cilj, odnosno za svaku finansijsku komponentu programa definisan je slijedeći maksimalni / minimalni budžet:

1. **podrška u nabavci prioritetne opreme za potrebe pružanja komunalnih usluga,kao i potrebnih sredstava za rad**

 Maksimalni budžet: 40.000 KM

1. **Podrška u nabavci opreme za sigurnost i zaštitu radnika u komunalnom preduzeću**

Maksimalni Budžet: 40.000 KM

**6. REDISTRIBUCIJA SREDSTAVA**

U slučaju potrebe koja se ukaže u toku implementacije programa, Ministarstvo može napraviti redistribuciju sredstava sa jednog na drugi cilj u iznosu do maksimalno 20 procenata (20%) od iznosa cilja sa kojeg se sredstva prenose.Redistribuciju ovih sredstava ministarstvo će izvršiti odlukom ministra.

U slučaju izmjene ukupne vrijednosti programa koja je rezultat Izmjene i dopune budžeta Bosansko-podrinjskog kantona Goražde, preusmjerenja sa drugih kodova ili na druge kodove unutar budžeta ministarstva ili preusmjeravanja između budžetskih korisnika, Ministarstvo za privredu će vršiti izmjenu i dopunu programa u skladu sa potrebama na osnovu kojih su donesene odluke o preusmjeravanju, povećanjem ili smanjenjem ukupne vrijednosti programa uz saglasnost Vlade.

**7. KRITERIJI ZA RASPODJELU SREDSTAVA**

**7.1. Način raspodjele sredstava**

 Raspodjela sredstava vrši se dodjelom državne pomoći u novcu komunalnim preduzećima sa područja Bosansko-podrinjskog kantona Goražde, koja imaju preko 50 radnika, koja može biti dodijeljena po jednom ili po više projekata u skladu sa odredbama ovog Programa.

 Raspodjela sredstava vršiće se na osnovu javnog poziva po oba cilja u skladu sa odredbama ovog Programa. Konačne Odluke o dodjeli državne pomoći korisnicima sredstava iz ovog Programa donosi Vlada Bosansko-podrinjskog kantona Goražde. Nakon prihvatanja prijedloga Odluke o odobravanju zahtjeva za isplatom sredstava od strane Vlade Bosansko-podrinjskog kantona Goražde, zahtjev je odobren i Ministarstvo za privredu dostavlja zahtjev za plaćanje Ministarstvu za finansije. Prije dostavljanja zahtjeva, Ministar za privredu zaključuje Ugovor o korištenju sredstava sa predstavnicima javnih preduzeća.

**7.2. Kriteriji za raspodjelu**

1. Sredstva iz budžeta će se dodjeljivati korisniku srazmjerno njihovom doprinosu ostvarivanju opštih i posebnih ciljeva i očekivanih rezultata programa.

(2) Za ocjenjivanje doprinosa, ostvarivanja ciljeva, primjenjivat će se kriteriji koji su definisani za potrebe rangiranja aplikacija kako bi se osiguralo da prioriteti programa budu ispunjeni a stanje u javnim preduzećima poboljšano, u skladu sa programom.

 (3) Kriteriji po osnovu kojeg će se vršiti raspodjela sredstava programa:

 a) ispunjenje općih uslova ;

 b) ispunjenje posebnih uslova;

 c) rezultati procesa apliciranja, selekcije i evaluacije projekta

*Opći uslovi za raspodjelu sredstava*

 U implementaciji Programa primjenjivaće se procedure koje omogućavaju ravnopravno učestvovanje u Programu javnih preduzeća koja kumulativno ispunjavaju slijedeće opće uslove:

1. da su registrovana kao javna komunalna preduzeća u skladu sa odredbama Zakona o komunalnim preduzećima ;
2. da imaju registraciju i sjedišta na prostoru Bosansko-podrinjskog kantona Goražde,
3. da obavljaju djelatnost na prostoru Bosansko-podrinjskog kantona Goražde,

 *Posebni uslovi za učestvovanje u programu*

1. da se ne nalaze u procesu stečaja ili likvidacije ili blokade računa.
2. da nemaju neizmirenih obaveza za poreze i doprinose, osim obaveza koje su obuhvaćene ugovorom o reprogramiranju obaveza,
3. da su registrovana minimalno 2 godine od dana podnošenja aplikacije za učestvovanje u Programu,
4. da su namjenski, u skladu sa ugovorom utrošili sredstva odobrena od strane Vlade Bosansko-podrinjskog kantona Goražde u periodu od protekle tri godine, ukoliko im je takva pomoć dodijeljivana
5. da imaju više od 50 radnika.

**7.3.Kandidovanje prijedloga projekta, za sredstvima**

Aplikanti će svoje aplikacije odnosno prijedloge projekata dostavljati nakon objave Javnog poziva putem RTV BPK Goražde, i to u datom roku.

Podnošenje prijedloga projekata vrši se isključivo na aplikacionom obrascu projekta Ministarstva za privredu Bosansko-podrinjskog kantona Goražde koji će se objaviti na službenoj stranici Vlade Bosansko-podrinjskog kantona Goražde i Ministarstva za privredu Bosansko-podrinjskog kantona Goražde a ujedno će biti i prilog ovom Programu.

Pravilno popunjavanje propisane forme omogućava da se svi aspekti prijedloga projekata, objektivno selektiraju i procjene.

Svi prijedlozi projekata procjenjuju se u skladu sa procedurama apliciranja, selekcije, evaluacije i rangiranja.

**8.PROCEDURE APLICIRANJA, SELEKCIJE I EVALUACIJE ZAHTJEVA ZA SREDSTVIMA**

**8.1. Aplikant**

Lica koja ispunjavaju opšte i posebne uslove za učestvovanje u programu i koje u formi propisanog od strane mninistarstva za privredu dostavi prijedlog projekta i zahtjev za sredstvima ima status aplikanta.

Aplikantu koji je definisan programom dostavlja se obavještenje koje minimalno sadrži sažetak programa, a posebno opšte i posebne ciljeve programa, planirane aktivnosti, način raspodjele i rokove za dostavljanje aplikacija.

Krajnji rok za objavljivanje javnih poziva je 04.decembar 2023. godine.

**8.2. Kandidovanje prijedloga projekata**

Aplikant može kandidovati jedan prijedlog projekta po jednom cilju u kojem je planirano sufinansiranje ili finansiranje troškova projekta iz sredstava programa.

Ministarstvo može raspisati drugi javni poziv za dostavljanje prijedloga projekata ukoliko se radi o specifičnim aktivnostima u skladu sa odlukom Vlade ili ukoliko dođe do povećanja budžeta, te ukoliko sredstva planirana za finansiranje projekata i zahtjeva ne utroše u vremenskom planu koji je određen programom.

Obavezni sadržaj prijedloga projekta je definisan u formi za apliciranje koja se nalazi u Prilogu 1. ovog programa.

**8.3. Finansiranje prijedloga projekata**

Ukupan budžet predloženog projekata koje aplikanti dostavljaju za finansiranje, ne može biti manji od 10.000 KM. Maksimalni iznos projekta je ograničen i iznosi do 40.000 KM.

Učešće aplikanta u finansiranju predloženih projektnih aktivnosti je poželjno ali nije obavezno.

* 1. **Otvaranje aplikacija i administrativna provjera**

Otvaranje aplikacija i administrativna provjera za prijedloge projekata provodi se najkasnije 21 dan od dana prijema aplikacije.

Aplikacije za zahtjeve za sredstvima se otvaraju nakon prijema i kao takve upućuju u proceduru administrativne provjere i ocjenjivanja.

Administrativna provjera se provodi u cilju utvrđivanja da li lice koje je dostavilo aplikaciju ispunjava uslove za dobivanje statusa aplikanta u skladu da odredbama ovog programa. Administrativnu provjeru provodi komisija Ministarstva za privredu Bosansko-podrinjskog kantona Goražde. Komisija provjerava da li je aplikacija zadovoljila slijedeće uslove:

* da je aplikacija dostavljena u roku i na način predviđen programom,
* da su dostavljeni svi prilozi na način predviđen programom,
* da je aplikacija potpuna i ispravno popunjena u skladu sa propisanom formom,
* da je predloženo finansiranje u skladu sa odredbama o finansiranju (11.3. i 11.6).

Ukoliko su ovi uslovi ispunjenji, komisija će aplikaciju evaluirati u skladu sa odredbama programa. Komisija može zatražiti od aplikanta dostavljanje dodatne dokumentacije ukoliko je očigledno da je dokument izostavljen zbog slučajne tehničke greške, a što se može indirektno utvrditi na osnovu preostale dostavljene dokumentacije. Komisija može zatražiti dopunu dokumentacije za maksimalno dva dokaza o ispunjavanju opštih ili posebnih uslova koja su propisana programom. U suprotnom aplikacija će i bez evaluacije biti odbijena iz administrativnih razloga.

Aplikacije pisane rukom će biti automatski odbijene.

* 1. **Evaluacija dostavljenih prijedloga projekata**

Za provođenje procesa selekcije, evaluacije i ocjenjivanja prijedloga projekata Ministarstvo za privredu formira komisiju.

Komisija sve dostavljene aplikacije razmatra i evaluira u periodu od maksimalno 30 dana od završetka administrativne provjere.

Pri evaluaciji projekata komisija primjenjuje pet grupa indikatora programa:

1. Finansijski i operativni kapaciteti aplikanta
2. Relevantnost
3. Metodologija
4. Održivost
5. Budžet i troškovna efikasnost
	1. **Evaluacija dostavljenih prijedloga projekata za sredstvima**

Za provođenje procesa selekcije, evaluacije i ocjenjivanja prijedloga projekata Ministarstvo za privredu formira komisiju.

U evaluaciji zahtjeva, komisija primjenjuje tri grupe indikatora u skladu sa odabranim kriterijima iz tačke 9.2. i to:

1. Relevantnost; b) Održivost i c) Budžet i troškovna efikasnost.
	1. **Ocjenjivanje/evaluacija aplikacija**

Evaluacija aplikacija se provodi na osnovu kriterija i skale za evaluaciju. Evaluacijski kriteriji su podjeljeni u okviru grupa i podgrupa. Za svaku podgrupu komisija daje ocjenu između 1 i 5 prema slijedećim redoslijedom:

1- veoma slabo; 2- slabo; 3- adekvatno; 4- dobro; 5-veoma dobro.

Svaka ocjena se množi sa koeficijentom koji je za svaki kriterij predviđen u evaluacijskoj skali. Maksimalan broj bodova za projekat iznosi 100.

Projekti koji imaju manje od 70 bodova se odbacuju u prvom krugu selekcije. Ukoliko je ukupan rezultat u poglavlju **relevantnost** manji od 15, aplikacija se odbija bez obzira na dobiven ukupan maksimalan broj bodova.

Ukoliko je ukupan rezultat u poglavlju **budžet i troškovna efikasnost** manji od 15, aplikacija se odbija bez obzira na dobiven ukupan maksimalan broj bodova.

Komisija će procjenjivati vrijednost kriterija. Prilikom određivanja vrijednosti kriterija komisija će ocjenjivati vrijednost kriterija na osnovu prioritetnih aktivnosti iz tačke 12.1. programa, finansijskih kriterija iz tačke 12.2. programa, pravila o načinu rangiranja iz tačke 12.3. programa, a rezultati projekta će se procjenjivati u odnosu na očekivane/procjenjene rezultate programa iz tačke 13. programa na način kako je to predviđeno u skali za evaluaciju.

 **8.8.Kriteriji i skala za evaluaciju**

|  |  |
| --- | --- |
| KRITERIJ | SKALA |
| Projekti |  |
|  |  |  |
| 1. **Finansijski i operativni kapaciteti aplikanta**
 | **10** |  |
| 1.1. Procjenjeni nivo iskustva aplikanta u upravljanju projektom (iz aplikacije)? | 5 |  |
| * 1. Procjenjeni nivo finansijskih kapaciteta aplikanta neophodnihg za implementaciju projekata (aplikacija i budžet projekta)?
 | 5 |  |
| 1. **Relevantnost**
 | **30** |  |
| * 1. Koliko je aplikacija relevantna za svrhu i opšti cilj iz tačke 2.1. i 2.2. programa?
 | 10 |  |
| * 1. Koliko je aplikacija relevantna za posebne ciljeve iz tačke 2.3. programa?
 | 10 |  |
| 2.3. Koliko je aplikacija relevantna za prioritetne aktivnosti iz tačke 12.1. programa? | 10 |  |
| 1. **Metodologija**
 | **10** |  |
| * 1. Da li su aktivnosti u prijedlogu projekta odgovarajuće i konzistentne sa ciljevima i očekivanim rezultatima projekta?
 | 5 |  |
| * 1. Koliko je koherentan dizajn projekta, konkretna analiza problema, da li su predložene aktivnosti odgovarajuće za rješavanje prezentiranog problema, te da li su na zadovoljavajući način planirani raspoloživi resursi aplikanta neophodni za ostvarivanje planiranih rezultata iz projekta ?
 | 5 |  |
| 1. **Održivost**
 | **20** |  |
| * 1. Da li će mjere podrške programa značajnije doprinijeti poboljšanju stanja koje je navedeno u tačci 6. programa?
 | 10 |  |
| * 1. Da li predložene aktivnosti mogu imati pozitivne efekte na očekivane rezultate tačke 13. I smanjenje operativnih troškova i povećavanje operativnih prihoda u sektoru u kojem aplikant posluje?
 | 5 |  |
| * 1. Da li su očekivani rezultati aktivnosti za koje se traži finansiranje održivi u finansijskom smislu i da li će se ostvarivati i nakon prestanka finansiranja iz programa, u periodu od minimalno tri godine??
 | 5 |  |
| 1. **Budžet i troškovna efikasnost**
 | **30** |  |
| * 1. Da li je odnos između planiranih troškova i očekivanih rezultata zadovoljavajući?
 | 10 |  |
| * 1. Da li je visina predloženih troškova adekvatna za implementaciju planiranih aktivnosti?
 | 10 |  |
| * 1. Da li su predloženi troškovi aktivnosti obrazloženi na način da dokazuju da će sredstva programa biti iskorištena na efikasan i ekonomičan način?
 | 10 |  |
| **MAKSIMALAN BROJ BODOVA** | **100** |  |

**8.9. Procedure odobravanja prijedloga projekata**

Za projekte koji su u procesu evaluacije dobili više od 70 bodova, komisija rangira po broju osvojenih bodova.

U procesu odobravanja, komisija može uvidom na terenu provjeriti stanje u pogledu uklađenosti stvarnog stanja sa stanjem navedenim u prijedlogu projekta.

Nakon provedenog rangiranja odobravaju se svi najbolje rangirani projekti do visine raspoloživih sredstava koja su programom definisana za svaki pojedinačni cilj. Svi najbolje rangirani projekti za koje postoje rasploživa sredstva imaju status odobrenih projekata.

Prijedlozi projekata koji imaju više od 70 bodova, ali za čije finansiranje nema raspoloživih sredstava, stavljaju se na listu čekanja u slučaju obezbjeđenja dodatnih sredstava za program ili donošenja odluke o preraspodjeli sredstava u skladu sa odredbama programa. U suprotnom prijedlog projekta se odbija.

Odobrene projekte Ministarstvo za privredu predlaže Vladi Bosansko-podrinjskog kantona Goražde da donese Odluku o odobravanju prijedloga projekta koji će se sufinansirati iz sredstava budžeta Bosansko-podrinjskog kantona Gorazde – ekonomski kod 614 400 – Subvencije javnim preduzećima.

Ukoliko se radi o odobrenom projektu kojim se korisniku odobrava isplata sredstava u novcu, istovremeno sa prijedlogom Odluke o odobravanju prijedloga projekta, Vladi kantona se dostavlja odobreni prijedlog projekta i prednacrt Ugovora o sufinansiranju odobrenog projekta.

U slučaju da je planirano finansiranje projekta iz Programa veće od 6.000 KM i manje od 50.000 KM, uz prednacrt Ugovora podnosi se i Prijedlog Zaključka Vlade o davanju saglasnosti Ministru za privredu za potpisivanje Ugovora.

Nakon prihvatanja prijedloga Odluke od strane Vlade Bosansko-podrinjskog kantona Goražde, i pribavljenog mišljenja kantonalnog pravobranilaštva na nacrt Ugovora, pristupa se potpisivanju Ugovora za sufinansiranje projekta o čemu se aplikant pismeno obavještava. Ugovorom se definiše način implementacije projekta, vrijeme implementacije, obaveze korisnika sredstava i Ministarstva za privredu Bosansko-podrinjskog kantona Goražde i način obezbjeđenja instrumenata za namjenski utrošak sredstava.

Nakon ispunjavanja uslova definisanim ugovorom, Ministarstvo za privredu predlaže Vladi Bosansko-podrinjskog kantona Goražde da u skladu sa Zakonom o izvršenju Budžeta, donese Odluku o odobravanju sredstava iz budžeta kantona–ekonomski kod 614400–Subvencije javnim preduzećima u skladu sa potpisanim Ugovorom.

Sve odobrene zahtjeve Ministarstvo za privredu Bosansko-podrinjskog kantona Goražde predlaže Vladi Bosansko-podrinjskog kantona Goražde da u skladu sa Zakonom o izvršenju Budžeta, donese Odluku o odobravanju sredstava iz budžeta Bosansko-podrinjskog kantona–ekonomski kod 614 400–Subvencije javnim preduzećima.

Ugovorom će se definisati način implementacije sredstava, vrijeme implementacije, obaveze korisnika sredstava i način obezbjeđenja instrumenata za namjenski utrošak sredstava.

 **9. KORISNICI SREDSTAVA**

Korisnici sredstava su Javna komunalna preduzeća sa područja Bosansko-podrinjskog kantona Goražde, koja imaju više od 50 radnika.

**10.POTREBAN BROJ RADNIKA ZA PROVOĐENJE PROGRAMA I MONITORING**

Za provođenje Programa nadležni su zaposleni u Ministarstvu za privredu Bosansko-podrinjskog-kantona Goražde i Program ne zahtjeva angažovanje dodatnih radnika na provođenju Programa.

Monitoring se provodi sa ciljem utvrđivanja da li se implementacija podržanih aktivnosti provodi u skladu sa Odlukom o dodjeli sredstava i u skladu sa odredbama ovog Programa. U cilju osiguranja procjene rezultata, odabrani korisnici su dužni nakon utroška odobrenih sredstava dostaviti Ministarstvu za privredu Bosansko-podrinjskog kantona Goražde Izvještaj o utrošku sredstava i provedenim aktivnostima a koja su odobrena za finansiranje iz Programa. Forma i sadržaj Izvještaja o utrošku sredstava će biti dostavljena svim korisnicima sredstava koji će uz priloge u vidu (računa, uplatnica, izvoda iz banaka, ugovora) biti dostavljeni Ministarstvu za privredu Bosansko-podrinjskog kantona Goražde.

Nadzor realizacije Programa vrši Ministarstvo za privredu Bosansko-podrinjskog kantona Goražde.

U slučaju da rezultati monitoringa ukažu na značajan zaostatak u ispunjavanju ugovorenih obaveza, Ministarstvo za privredu Bosansko-podrinjskog kantona Goražde predlaže Vladi Bosansko-podrinjskog kantona Goražde donošenje Odluke o povratu dodjeljene državne pomoći ili preusmjeravanje u skladu sa odredbama programa.

**11. PROCJENA REZULTATA**

Realizacijom Programa očekuje se ostvarivanje konkretnih rezultata od strane aplikanata kojima su odobrena sredstva i to:

* Rješenje problema koji omogućava siguran i redovan rad u pružanju usluga građanima Bosansko-podrinjskog kantona Goražde u sistemu vodosnabdijevanja.
* Osiguranje boljih uslova rada na poboljšanju usluga javnih preduzeća i unapređenju sistema pružanja usluga koji obezbjeđuje veći stepen zadovoljstava korisnika usluga javnih preduzeća u vidu efikasnijeg poslovanja, proširenja i poboljšanja kvaliteta usluga javnih preduzeća.

 **12. PROCJENA NEPREDVIĐENIH RASHODA I RIZIKA**

Nepredviđeni rashodi samim Programom mogu se pojaviti samo kao rezultat promjena unutar interne strukture samog Programa, ali ne i do povećanja ukupnih nepredviđenih rashoda Programa. Kako bi se smanjili rizici u procesu implementacije Programa uvedene su novine i u procesu selekcije i monitorigu aktivnosti koje su podržane u okviru ovog Programa. Novine se odnose u omogućavanju službenicima terenske posjete i prikupljanje dodatnih informacija neophodnih za proces selekcije, te monitoring u toku same implementacije aktivnosti i mjera koje su podržane ovim Programom.

Aplikanti su dužni planirati odgovarajuće mjere koje će poduzeti u slučaju ostvarivanja rizika koji mogu uticati na ostvarivanje ciljeva i rezultata koji su predviđeni u aktivnostima i mjerama za koje su dobili podršku iz ovog Programa.

 **M I N I S T A R**

Goražde, \_\_\_\_\_\_\_\_\_\_\_\_\_\_\_\_2023. ***Zijad Briga***

Broj: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Saglasnost na ovaj Program dala je Vlada Bosansko-podrinjskog kantona Goražde, Odlukom broj: 03-14-\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_\_\_\_\_\_. godine.